**Yön kuningas** (engl. *Night King*) on kuvitteellinen hahmo televisiosarjassa *Game of Thrones*, mutta hahmoa ei ole ainakaan toistaiseksi tavattu televisiosarjan perustana käytetyssä George R. R. Martinin kirjasarjassa *Tulen ja jään laulu*. Yön kuningas on ihmisiä vastaan taistelevien valkeiden kulkijoiden johtaja ja yksi sarjan keskeisistä antagonisteista. Hahmoa näyttelee aluksi Richard Brake ja myöhemmin Vladimir Furdik.

Valkeat kulkijat
----------------

Yön kuningas johtaa valkeita kulkijoita (engl. *White Walkers*), jotka ovat ihmismäisiä jäähirviöitä. Westerosia aikoinaan asuttaneet metsän lapset loivat valkeat kulkijat Sankareiden ajalla puolustamaan itseään mantereelle saapuneilta ensimmäisiltä ihmisiltä, mutta ne kääntyivätkin luojiaan vastaan. Metsän lapset liittoutuivat ensimmäisten ihmisten sekä jättiläisten kanssa ja onnistuivat ajamaan valkeat kulkijat kauas pohjoiseen. Pohjoisimmat osat erotettiin muusta mantereesta Muurilla, jota vartioimaan perustettiin Yövartio. Tarinan alussa valkeat kulkijat elävät kaukana Muurin pohjoispuolella ja ovat viettäneet hiljaiseloa niin kauan, että niitä on alettu pitää pelkkänä legendana.

Valkeat kulkijat pystyvät herättämään henkiin kuolleita, jolloin ne muuttuvat zombeja muistuttaviksi eläviksi kuolleiksi (engl. *wight*). Ne ovat myös huomattavan vahvoja, jäädyttävät asioita kosketuksellaan ja kyennevät hallitsemaan säätä, koska näyttäytyvät usein lumimyrskyn yhteydessä. Valkeat kulkijat voidaan surmata ainoastaan lohikäärmelasista tai valyrialaisesta teräksestä valmistetuilla aseilla, mutta niiden on arveltu vahingoittuvan myös lohikäärmeiden syöksemästä tulesta. Kun valkea kulkija kuolee, myös sen hallitsemat elävät kuolleet palaavat kuolleiksi.

George R. R. Martinin on kertonyt valkeiden kulkijoiden puhuvan skroth-kieltä, joka kuulostaa samalta kuin murtuva jää. Melisandren mukaan ne palvovat Valon herran vastustajaa.

Hahmo
-----

### Kehitys

*Game of Thrones* -televisiosarjan showrunnerit David Benioff ja D. B. Weiss ovat kertoneet luoneensa Yön kuninkaan, koska halusivat antaa valkeille kulkijoille taustatarinan ja tehdä niistä muutakin kuin ikiaikaisen pahuuden ilmentymän. Benioff ei kuvailisi hahmoa varsinaisesti pahaksi vaan itse Kuolemaksi: Yön kuningas tappaa, koska sitä varten metsän lapset ovat sen luoneet. Hahmolla ei ole sarjassa lainkaan vuorosanoja, koska sillä ei ole Benioffin mukaan mitään sanottavaa.

### Ulkonäkö ja maskeeraus

Ulkonäöltään Yön kuningas muistuttaa jäätä. Se on väriltään siniharmaa ja iholtaan suonikas. Hahmo luotiin suurimmaksi osaksi maskeeraamalla: meikeillä ja proteeseilla. Kaikki valkeat kulkijat käyttivät myös värillisiä piilolinssejä. Jäämäisyys ja silmien hohde saatiin aikaan visuaalisin tehostein. Koska Yön kuningas on valkeiden kulkijoiden johtaja, hahmon haluttiin näyttävän kuninkaalliselta ja erottuvan muista kaltaisistaan. Tämä vaikutelma saatiin aikaan sarvikruunulla, joka muodostuu hahmon päästä kasvavista, pieniä jääsarvia muistuttavista ulokkeista.

Yön kuningas luotiin 13 proteesilla, jotka olivat kertakäyttöisiä. Hahmoa näytelleen Richard Braken mukaan proteesien kiinnittäminen kesti viisi tuntia ja niiden poistaminen kaksi tuntia. "Hardhome"-jakson kuvaksen aikana proteesitiimissä työskenteli yhteensä 50 henkilöä.

### Voimat

Muihin valkeisiin kulkijoihin verrattuna Yön kuninkaalla vaikuttaa olevan enemmän kykyjä tai ne ovat voimakkaampia. Hän pystyy luomaan uusia valkeita kulkijoita ihmislapsista sekä herättämään suuria määriä eläviä kuolleita samanaikaisesti. Yön kuningas pystyy herättämään henkiin myös eläimiä, kuten karhuja ja lohikäärmeitä.

Tapahtumat
----------

### Kirjasarjassa

Yön kuningas ei ole esiintynyt George R. R. Martinin kirjasarjassa *Tulen ja jään laulu*, mutta sarja on vielä kesken. Eräässä sarjassa esiintyvässä legendassa mainitaan kuitenkin samankaltainen hahmo, Yökuningas (engl. *Night’s King*), joka eli Sankareiden ajalla ja oli alun perin Yövartion 13. ylikomentaja. Hän rakastui Muurin takana kalpeaan sinisilmäiseen naiseen, jonka kanssa asettui Yölinnaan ja julisti itsensä kuninkaaksi. Kuninkaana hän teki hirmutekoja, kunnes Talven kuningas Brandon Stark ja Muurintakainen kuningas Joramun kukistivat hänet. Yövartion 13. ylikomentajan nimi on sittemmin unohdettu eikä Martinin teoksista käy ilmi, miltä osin tarina Yökuninkaasta on sarjan maailmassa oikeasti tapahtunut.

### Televisiosarjassa

Yön kuningasta näytelleet Richard Brake ja Vladimir Furdik.
**Varoitus:  Seuraava kirjoitus paljastaa yksityiskohtia juonesta.**
Yön kuningas esiintyy *Game of Thrones* -televisiosarjassa ensimmäistä kertaa Bran Starkin näyssä neljännen tuotantokauden toisessa jaksossa "Ruusu ja leijona". Saman kauden neljännessä jaksossa näytetään, kuinka hahmo muuttaa kosketuksella Crasterin vastasyntyneen pojan valkeaksi kulkijaksi. Jon Nietos kohtaa Yön kuninkaan Karukodossa seuraavan kauden kahdeksannessa jaksossa, kun tämä herättää kuolleista tuhansia taistelussa kaatuneita villejä.

Valkoisten kulkijoiden alkuperä selviää televisiosarjan kuudennen tuotantokauden viidennessä jaksossa "Ovi", jossa Bran matkustaa näyssään kauas menneisyyteen. Näyssä metsän lasten johtaja Leaf iskee puuhun sidottua ihmismiestä lohikäärmelasilla sydämeen. Osuman seurauksena mies muuttuu Yön kuninkaaksi.

Seitsemännen tuotantokauden kuudennessa jaksossa "Muurin tuolla puolen" Jon Nietos ystävineen ajautuu taisteluun valkeiden kulkijoiden ja näiden elävistä kuolleista koostuvan armeijan kanssa, jolloin Daenerys Targaryen ja hänen lohikäärmeensä saapuvat avuksi. Jonin joukkio pakenee, mutta Yön kuningas onnistuu tappamaan Viserion-lohikäärmeen ja muuttaa sen eläväksi kuolleeksi. Kauden viimeisessä jaksossa Viserion ja sillä ratsastava Yön kuningas tuhoavat ihmiskunnan suojaksi rakennetun Muurin.

Yön kuningas kuolee Talvivaaran taistelussa, kun Arya Stark lyö sitä rintaan valyrialaisesta teräksestä valmistetulla tikarilla. Tikarin osuessa Yön kuningas ja kaikki muutkin valkeat kulkijat särkyvät jään tavoin, jolloin niiden hallinnassa olleet elävät kuolleet tuhoutuvat. Valkeat kulkijat kukistanut tikari putkahtelee esiin läpi koko televisiosarjan: sillä muun muassa yritetään murhata Bran sarjan ensimmäisellä kaudella ja Pikkusormi pitelee tikaria pettäessään Ned Starkin. Se esiintyy myös *Game of Thronesin* esiosassa *House of the Dragon*, jossa selviää, että tikariin on kaiverrettu Aegon Valloittajan ennustus luvatusta prinssistä.

**Juonipaljastukset päättyvät tähän.**

Vastaanotto
-----------

MTV:n mukaan Yön kuningas oli juuri sellainen pahis, jonka sarja tarvitsi Joffrey Baratheonin kuoleman jälkeen. Ensimmäistä varsinaista kohtaamista hahmon kanssa viidennen tuotantokauden jaksossa "Hardhome" kuvailtiin uskomattomaksi: hahmo ei sano sanaakaan, mutta katsoja silti tietää kyseessä olevan pääpahis.

Vaikutus
--------

Yön kuninkaan mukaan on nimetty kimalaiskärpäsiin kuuluva *Paramonovius nightking*, jonka toukat ovat toisten hyönteisten loisia ja muuttavat ne vähitellen zombimaisiksi. Australiasta löydettyä lajia tavataan vain talvisin.

Katso myös
----------

* Luettelo Tulen ja jään laulu -sarjan hahmoista

Lähteet
-------

1. 1 2  Australiasta löydetty hyönteislaji nimettiin Game of Thrones -pahiksen mukaan – muuttaa toiset ötökät käveleviksi zombeiksi *Yle.fi*.  2.7.2019. Viitattu 30.3.2024.
2. 1 2 3 4  Moser, Zachary: Who Is the Night King? The Game of Thrones Villain Origin Story (& How It’s Different from the Books) *Screen Rant*.  17.9.2023. Viitattu 30.3.2024. (englanniksi)
3. 1 2 3 4 5  Burt, Kayti; Myers, Kendall: Everything You Need to Know About ‘Game of Thrones’ White Walkers *Collider*.  1.1.2024. Viitattu 30.3.2024. (englanniksi)
4. 1 2  Hibberd, James: Game of Thrones showrunners explain why they created the Night King *Entertainment Weekly*.  26.3.2019. Viitattu 30.3.2024. (englanniksi)
5. ↑  Dockterman, Eliana: Everything We Know About the White Walkers on Game of Thrones *Time*.  22.5.2016. Viitattu 30.3.2024. (englanniksi)
6. 1 2 3  Bell, Crystal: ‘Game of Thrones‘: The Inside Story of How the Terrifying Night’s King Was Brought to Life  12.6.2015. MTV. Viitattu 31.3.2024. (englanniksi)
7. 1 2  Fida, Bisma: Game of Thrones: The Night King And White Walkers, Explained *Game Rant*.  31.8.2023. Viitattu 30.3.2024. (englanniksi)
8. ↑  Kosin, Julie: Game of Thrones Season 7 Episode 6: 16 Things to Know About "Beyond the Wall" *Harper’s Bazaar*.  20.8.2017. Viitattu 30.3.2024. (englanniksi)
9. ↑  Wigler, Josh: ‘Game of Thrones’: What That Destructive Ending Means for the Final Season *The Hollywood Reporter*.  28.8.2017. Viitattu 30.3.2024. (englanniksi)
10. ↑  Leigh, Janet A.: House of the Dragon Easter Egg reveals Game of Thrones missed opportunity *Digital Spy*.  12.9.2022. Viitattu 31.3.2024. (englanniksi)

Aiheesta muualla
----------------

* Kuvia tai muita tiedostoja aiheesta **Yön kuningas** Wikimedia Commonsissa

* Night King Wiki of Westerosissa (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Tulen ja jään laulu* |
| --- |
|  |
| Romaanit | 
* *Valtaistuinpeli* (1996)
* *Kuninkaiden koitos* (1998)
* *Miekkamyrsky* (2000)
* *Korppien kestit* (2005)
* *Lohikäärmetanssi* (2011)
* *The Winds of Winter* (?)

 |
|  |
| Televisiosarja | 
* Tuotantokaudet (1
* 2
* 3
* 4
* 5
* 6
* 7
* 8)
* Näyttelijät
* Palkinnot

* Jaksot: Kaksi miekkaa
* Ruusu ja leijona
 |
|  |
| Videopelit | 
* *A Game of Thrones: Genesis*
* *Game of Thrones* (2012)
* *Game of Thrones* (2014)

 |
|  |
| Musiikki | 
* *For the Throne*
* *Game of Thrones: Season 6*
* *Game of Thrones: Season 7*
* "Jenny of Oldstones"
* "Light of the Seven"

 |
|  |
| Hahmot | 
* Joffrey Baratheon
* Cersei Lannister
* Tyrion Lannister
* Jon Nietos
* Arya Stark
* Daenerys Targaryen
* Yön kuningas

 |
|  |
| Kielet | 
* Dothraki
* Valyria

 |
|  |
| Muuta | 
* Aikajana
* Kuninkaansatama
* Maailma
* Stark
* Targaryen
* Viiden kuninkaan sota

 |
|  |
| Sarjaan liittyvät teokset |
|  |
| Romaanit | 
* *Seitsemän kuningaskunnan ritari* (2015)
* *Tuli ja veri* (2018)

 |
|  |
| Televisiosarjat | 
* *House of the Dragon* (2022–)
* Tuotantokaudet (1
* 2)
* Soundtrack

* *A Knight of the Seven Kingdoms: The Hedge Knight* (2025)

 |
|  |
| Hahmot | 
* Daemon Targaryen
* Rhaenyra Targaryen

 |

 |